**Poletni glasbeni balkoni**

**Bilbi in Gregor**

Glasbeni balkoni

**Balkon Mestne hiše Rotovž**

**petek, 9. julij, 20.00**

Bilbi, vokal; Gregor Stermecki, kitara

Dobro desetletje je tega, odkar se je Bilbi prvič predstavila slovenskemu občinstvu s skladbo Hvala za vijolice. Za psevdonimom, ki v hebrejskem jeziku pomeni Pika Nogavička, se skriva Maja Pihler Stermecki, pevka in avtorica, ki je po študiju muzikala na Dunaju mnoga leta ustvarjala v Berlinu. Po vrnitvi v Slovenijo (2010) je svoje avtorske moči združila s komponistom in glasbenikom Gregorjem Stermeckim in nastal je projekt Bilbi.

Do danes je izdala tri studijske albume, *Drobne slike* (2011), *Toskana* (2013) in *Šibke Točke* (2017).

Zadnje mesece pripravljata svoj četrti studijski album.

Bilbi in Gregor vas bosta popeljala na prav posebno glasbeno potovanje skozi raznolik repertoar njunega ustvarjanja.

**Žan Videc in Goran Sarjaš**

Glasbeni balkoni

**Arkade mariborskega gradu**

**petek, 9. julij, 20.00**

Žan Videc, vokal; Goran Sarjaš, kitara

V sodelovanju z LACHA posrkaj kulturo

Žan je odličen vokalist in multiinstrumentalist iz Maribora. Z raskavim in močnim glasom pridobi pozornost prav vsakega.

Prepoznaven je po energičnem nastopu, s katerim vzdušje spontanih koncertov pripelje do vrhunca.

Pred kratkim je v studiu posnel skladbo s svojimi »Goran Sarjaš and friends«, ki jo lahko najdete na youtubu.

Na Glasbenih balkonih bo nastopil v duetu z Goranom Sarjašem. Prepričani smo, da vas njegov prezenten, hrapav glas, poln soula, in dovršena spremljava ne bosta pustila ravnodušnih.

**Urška Gajšt in Igor Bezget**

Glasbeni balkoni

**Balkon Mestne hiše Rotovž**

**petek, 16. julij, 20.00**

Urška Gajšt, vokal; Igor Bezget, kitara

Urška in Igor sta glasbenika, o katerih bolj kot besede govori glasba sama, zato ju ni potrebno posebej predstavljati. Oba kot plodovita ustvarjalca skozi različne, predvsem avtorske projekte, sodelujeta že več kot desetletje in sta med mnogimi sodelovanji skupaj, tudi kot duet, posnela ploščo z naslovom *u&i.* Njun pristop do muziciranja seže od jazza, preko popularne do ljudske glasbe, s primesmi različnih glasbenih vplivov, ki sta jih glasbenika na svojih poteh skozi glasbeno prakso ponotranjila. Na koncertu bomo slišali izbor skladb, tako s te plošče kot tudi iz širokega repertoarja glasbe, ki sta jo skozi leta skupaj ustvarila.

**3:RMA**

Glasbeni balkoni

**Arkade mariborskega gradu**

**petek, 16. julij, 20.00**

Urška Supej, kitara; Maša But, vokal

V sodelovanju z LACHA posrkaj kulturo

3:rma je avtorski projekt kitaristke Urške Supej in vokalistke Maše But. Projekt, ki gradi most med glasbo in poezijo, plava v standardnih jazzovskih, pop ter folk vodah. Dotika se tematik, kot so feminizem, brezizhodna razmerja, vera in podobno.

Projekt predstavlja kontrast med spevnimi melodijami in težkimi tematikami, kot življenjski kontrast med idealom in realnostjo. Avtorici želita na takšen način, skozi lepo in poslušljivo glasbo, spodbuditi razmišljanje o temah in problemih, ki jih ljudje prepogosto preslišimo in spregledamo.

**Boštjan Velkavrh Double B Organic Blues Duet**

Glasbeni balkoni

**Balkon Mestne hiše Rotovž**

**petek, 23. julij, 20.00**

Boštjan Velkavrh, vokal; Boštjan Zorc, kitare, ustna harmonika

Boštjan Velkavrh se je rodil 20. maja 1977 v Mariboru. Zanimanje za glasbo je začel kazati zelo zgodaj, saj je že v osnovni šoli ustanovil svoj prvi band, s katerim so obstajali tako dolgo, da so igrali na šolski proslavi.

Ko pa je Boštjan še z dvema prijateljema gledal poslovilni koncert, ki je bil namenjen Freddieju Mercuryju, pevcu legendarne skupine Queen, je bil tako navdušen, da je vedel, kako je glasba tisto kar si želi početi in živeti.

Glasbene izkušnje si je nabiral v manj znanih, srednješolskih skupinah, kjer je zmeraj deloval kot tekstopisec, vokalist in frontman.

Ko je v Mariboru organiziral koncert hrvaške skupine Psihomodop, je k njemu pristopil njihov takratni manager za Slovenijo in mu ponudil mesto v skupini Lačni Franz, kjer je za kratek čas zamenjal Zorana Predina. Z njimi je posnel album *V peni sprememb*, in takrat se je zanj začela mala šola rock'n'rolla.

Boštjan je posnel tudi oglas za slovenskega operaterja mobilnih storitev, ko so potrebovali glas Joea Cockerja. Kasneje je posnel še nekaj avtorskih pesmi in priredb s skupino Starlight Express.

Po nekajletnem glasbenem premoru je Boštjan zbral vse svoje glasbene izkušnje in znanje ter napisal deset avtorskih besedil in jih s pomočjo prijatelja Jadrana Ogrina, maestra ter enega največjih mojstrov in najbolj produktivnih glasbenikov v Sloveniji. Z Ogrinom sodeluje kot pisec glasbe in aranžmajev. Vse skladbe namerava spraviti v življenje v obliki albuma, ki ga najavlja v naslednjih mesecih. Album Potovanje izžareva vse, kar Boštjan predstavlja, saj sam verjame, da je življenje potovanje, ena sama glasba in ljubezen. Prav temu pa posveča svoj prvi samostojni album.

Kako predstaviti Boštjana v nekaj besedah? Je romantik, pevec, pisec besedil, pesnik asfalta, šaljivec, ambasador dobre volje, večni ljubimec ter nepoboljšljivi zaljubljenec, ki vam bo s svojo pojavo, prigodami in predvsem svojo glasbo segel do srca ter risal nasmeh na obraz.

**Leopold I. in Vid Turica**

Glasbeni balkoni

**Arkade mariborskega gradu**

**petek, 23. julij, 20.00**

Michael Leopold, vokal; Vid Turica, kitara

V sodelovanju z LACHA posrkaj kulturo

Leopold I. je psevdonim Radgončana, ki prinaša svežino na slovensko rap sceno, z družbeno kritičnimi besedili, serviranimi v radgonskem narečju.

Glasbene vode je razburkal leta 2020 s provokativnim komadom Nesen, ki je nastal v sodelovanju z Eyeceeuom in Mitom. Sledili so še trije singli – Povej, Unikat in Edino.

Na Glasbenih balkonih bo nastopil v duetu z Vidom Turico.

**Sašo Gačnik Svarogov in Kristina Oberžan**

Glasbeni balkoni

**Balkon Mestne hiše Rotovž**

**petek, 30. julij, 20.00**

Sašo Gačnik »Svarogov«, klaviature; Kristina Oberžan, vokal

Sašo Gačnik »Svarogov« je pianist, pevec, avtor besedil in glasbe, ki umetniško deluje tako v Sloveniji kot tudi na ogromnem ruskem jezikovnem tržišču ter ima za seboj že zelo bogato glasbeno kariero.

Več na: [www.svarogov.com](http://www.svarogov.com)

Kristina Oberžan je magistrica jazz petja in vokalna učiteljica. Leta 2006 je na festivalu Slovenska popevka prejela nagrado za najboljšo izvedbo.

Več na: [www.kristinaoberzan.com](http://www.kristinaoberzan.com)

**Žan Hauptman in Blaž Švagan**

Glasbeni balkoni

**Arkade mariborskega gradu**

**petek, 30. julij, 20.00**

Žan Hauptman, vokal, klaviature; Filip Vadnu, kitara

V sodelovanju z LACHA posrkaj kulturo

Hauptman je glasbenik, ki se drži pravila »manj je več«.

Skice svoje glasbe ustvarja sam, barvanje prepusti bendu. Ni tip pevca, ki bi veliko dal na tehniko in popolnost; je »filingaš«, ki se raje ukvarja z učinkovito dostavljenim smislom pesmi.

V njegovi glasbi čutimo vplive jazza, alternativnega RnB-ja, soula in popa. Z delčki iz vsakega žanra sestavlja lasten mozaik. V začetku letošnjega leta je izdal album z naslovom »Finished, not perfect!.

Na glasbenih balkonih se bo predstavil v duetu s kitaristom Filipom Vadnujem.

**Taja Božič in Sara Ester Gredelj**

Glasbeni balkoni

**Balkon Mestne hiše Rotovž**

**petek, 6. avgust, 20.00**

Taja Božič, vokal; Sara Ester Gredelj, sintetizator, matrice

Taja je slovenska kantavtorica, instrumentalistka in pevka, ki se s svojimi iskrenimi besedili, čutnim glasom in svojstveno melodiko dotika duše poslušalcev.

Na koncertu bo predstavila svoje avtorske skladbe, katerih ritmi vas bodo skoraj zagotovo zvabili tudi k plesu.

**Tibor Pernarčič in Tilen Beigot (Birds of Unknown)**

Glasbeni balkoni

**Arkade mariborskega gradu**

**petek, 6. avgusta, 20.00**

Tibor Pernarčič, saksofon; Tilen Beigot, kitara

V sodelovanju z LACHA posrkaj kulturo

Tibor Pernarčič in Tilen Beigot sta člana zasedbe Birds of Unknown.

Na Glasbenih balkonih se bosta predstavila kot duet. Pogovor med saksofonom in kitaro še nikdar ni zvenel tako elegantno, nežno in močno hkrati. Tibor in Tilen sta se glasbi posvetila profesionalno; sta šolana glasbenika, ki sodelujeta v mnogih zasedbah.

**Duo Simpatico**

Glasbeni balkoni

Balkon Mestne hiše Rotovž

**petek, 13. avgust, 20.00**

Rok Vilčnik, vokal; Marko Zaletelj, kitara

Simpatico je nov glasbeni podvig pesnika in večkrat nagrajenega dramatika Roka Vilčnika, ki na glasbenem področju uspešno deluje že več kot 15 let. Je idejni vodja in ustanovitelj skupin, kot so Patetico, Papir, Pliš, in seveda avtor velike večine njihovih besedil. Kot tekstopisec sodeluje še s Severo Gjurin, Bilbi, Neisho, Majo Keuc in drugimi. V svojem novem projektu se je povezal s priznanim mariborskim kitaristom Markom Zaleteljem, ki na mariborski glasbeni sceni deluje že 35 let in je do sedaj igral že z vrsto vrhunskih glasbenikov ter znanih slovenskih pevcev. Trenutno se na radijskih valovih uspešno vrti največji hit Simpatica *Sinica*, te dni pa so temu dodali še drugega, z naslovom *Novo mesto*.

Simpatico je glasba na koncu tunela.

**Alja Senčar in Kristjan Štelcer (Grooveland)**

Glasbeni balkoni

**Arkade mariborskega gradu**

**petek, 13. avgusta, 20.00**

Alja Senčar, vokal; Kristjan Štelcer, kitara

V sodelovanju z LACHA posrkaj kulturo

Alja Senčar in Kristjan Štelcer sta člana skupine Grooveland. Ker je skupina številčna, naš balkon pa preozek za vse, se bosta Grooveland predstavila v duetu. Vokal, kitara in tvoje najljubše pop pesmi.

Aljin vokal je nežen in tih, a zelo čuten. Ob kitarski spremljavi Kristjan zapoje tudi spremljevalni vokal. Koncert bo izpopolnil topel petkov večer v mestu.